बड'लेण्ड मुलुगसोलोंसालि एबसुनि 14थि बोसोरसालिया जथुमानि हाबाफारि बादियै फुंनि गोथार आर'जखौ जागायनानै एबसुनि फिरफिलाखौ बिरहोयो बड'लेण्ड मुलुगसोलोंसालि एबसुनि आफादगिरि मानगोनां मुस्रि उत्तम जय बसुमतारीआ । मुंख्लं खामफायाव बिबारखौ बाउओ मिरु एबसुनि लेङाइ आफादगिरि मानगोनां मुस्रि खोरोमदाव औवारीआ । बड'लेण्ड मुलुगसोलोंसालि एबसुनि 14थि बोसोरसालिया जथुमानि थान्दै मेलनि बेखेवगिरि महरै बाहागो लानानै मिरु एबसुनि गाहाइ नेहाथारि मानगोनां मुस्रि खनिन्द्र बसुमतारीआ बड'लेण्ड मुलुगसोलोंसालिनि जायखि जाया जेंनानि सायावनो जेंनाखौ सुस्रांनांगौनि थाखाय एबसुआ खामानि मावगोन होननानै मुलुगसोलोंसालियाव फरायनाय साफ्रोमबो फरायसायानो माहारिबाद सान्स्रिजों बर' हारिखौ जौगाहोनांगौनि थाखाय बिबान लानांगोन होननानै गावनि बेसेनगोनां बिबुंथिनि गेजेरजों फरायसाफोरखौ खावलायनानै थान्दै मेलखौ बेखेवनानै होयो । बड'लेण्ड मुलुगसोलोंसालि दालाइसा एबसुनि 14थि बोसोरसालिया जथुमानि थान्दै मेलनि गेजेरजों संबिजिद बादियै माव सम 2020-21नि गोजाम आफादखौ सिमफायनानै मुस्रि नब' कुमार ब्रह्मनो आफादगिरि आरो मुस्रि जामार दैमारिनो गाहाइ नेहाथारिनि बिबान होनानै गोदान आफादखौ आबुङै दाफुंनाय जायो । लोगोसे दिनैनिफ्राइनो खामानि मावलांनो हानाय लेखायै मिरु एबसुनि नुजाथिनायजों गोदानै मोननाय बिबानगिरिमोनखौ समायखिराबो होखानाय जायो । मख'जायोदि, बड'लेण्ड मुलुगसोलोंसालि एबसुनि 14थि बोसोरसालिया जथुमाजों लोगोसे फ्रेसमेन ससियेल डेखौबो खुंफानाय जादोंमोन।